CELEX: 32016D0120
Language: da
Date: 2016-01-28 00:00:00
Title: Kommissionens gennemførelsesafgørelse (EU) 2016/120 af 28. januar 2016 om udpegning af eXtensible Business Reporting Language 2.1 som en specifikation, der kan henvises til i forbindelse med offentlige udbud (EØS-relevant tekst)

29.1.2016   
            
            
               DA
            
            
               Den Europæiske Unions Tidende
            
            
               L 23/77
            
         KOMMISSIONENS GENNEMFØRELSESAFGØRELSE (EU) 2016/120
   af 28. januar 2016
   om udpegning af eXtensible Business Reporting Language 2.1 som en specifikation, der kan henvises til i forbindelse med offentlige udbud
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (1), særlig artikel 13, stk. 1,
   efter høring af Den Europæiske Multistakeholderplatform for IKT-standardisering og af sektorspecifikke eksperter, og
   ud fra følgende betragtninger:
   
               (1)
            
            
               Standardisering spiller en vigtig rolle i Europa 2020-strategien som beskrevet i Kommissionens meddelelse »Europa 2020: En strategi for intelligent, bæredygtig og inklusiv vækst« (2). Flere flagskibsinitiativer i Europa 2020-strategien understreger betydningen af frivillig standardisering på produkt- eller tjenestemarkeder for at sikre kompatibilitet og interoperabilitet mellem produkter og tjenester, fremme teknologisk udvikling og støtte innovation.
            
         
               (2)
            
            
               Som fremhævet i Kommissionens meddelelse »Årlig vækstundersøgelse 2015« (3) er fuldførelsen af det digitale indre marked en central prioritet for Den Europæiske Union. I meddelelsen »En strategi for et digitalt indre marked« (4) understregede Kommissionen betydningen af standardisering og interoperabilitet for skabelsen af en europæisk digital økonomi med et langsigtet vækstpotentiale.
            
         
               (3)
            
            
               I det digitale samfund bliver standardiseringsprodukter uundværlige, når det gælder om at sikre interoperabilitet mellem udstyr, applikationer, datalagre, tjenester og net. I sin meddelelse »En strategisk vision for europæiske standarder: En indsats for at forbedre og fremskynde bæredygtig vækst i den europæiske økonomi inden 2020« (5) anerkender Kommissionen standardisering af informations- og kommunikationsteknologi (IKT) som et særligt felt, hvor løsninger, applikationer og tjenester ofte udvikles af globale IKT-fora og -konsortier, der er blevet førende inden for udviklingen af IKT-standarder.
            
         
               (4)
            
            
               Forordning (EU) nr. 1025/2012 har til formål at modernisere og forbedre rammerne for europæisk standardisering. Den indfører en ordning, hvorved Kommissionen kan beslutte at udpege de mest relevante og mest anerkendte tekniske IKT-specifikationer udstedt af organisationer, der ikke er europæiske, internationale eller nationale standardiseringsorganisationer. Muligheden for at anvende det fulde spektrum af IKT-tekniske specifikationer ved indkøb af hardware, software og informationsteknologiske tjenesteydelser vil muliggøre interoperabilitet mellem udstyr, tjenesteydelser og applikationer, hjælpe den offentlige forvaltning til at undgå den fastlåsning, der opstår, når den offentlige køber pga. proprietære IKT-løsninger ikke kan skifte udbyder efter udløbet af indkøbskontrakten, og skabe konkurrence i udbuddet af interoperable IKT-løsninger.
            
         
               (5)
            
            
               De tekniske IKT-specifikationer, der vil kunne henvises til i forbindelse med offentlige udbud, skal være i overensstemmelse med kravene i bilag II til forordning (EU) nr. 1025/2012. Overholdelsen af disse krav er for de offentlige myndigheder en sikkerhed for, at de tekniske IKT-specifikationer er etableret i overensstemmelse med principperne om åbenhed, rimelighed, objektivitet og ikke-diskrimination, som anerkendes af Verdenshandelsorganisationen (WTO) inden for standardisering.
            
         
               (6)
            
            
               Beslutningen om udpegning af bestemte IKT-specifikationer skal vedtages efter høring af Den Europæiske Multistakeholderplatform for IKT-standardisering, der er oprettet ved Kommissionens afgørelse 2011/C-349/04 (6), og vil blive suppleret af andre former for høring af sektorspecifikke eksperter.
            
         
               (7)
            
            
               Den Europæiske Multistakeholderplatform for IKT-standardisering foretog den 26. februar 2015 en evaluering af eXtensible Business Reporting Language version 2.1 (XBRL 2.1) ud fra kravene i bilag II til forordning (EU) nr. 1025/2012 og afgav en positiv udtalelse vedrørende udpegningen af XBRL 2.1 som en specifikation, der kan henvises til i forbindelse med offentlige udbud. Evalueringen af XBRL 2.1 blev efterfølgende forelagt til høring blandt sektorspecifikke eksperter, der også afgav en positiv udtalelse om udpegningen af XBRL 2.1.
            
         
               (8)
            
            
               XBRL 2.1 er en teknisk specifikation for digital regnskabsaflæggelse, som forvaltes af XBRL International, et globalt nonprofitkonsortium. Konsortiet består af ca. 600 medlemmer fra offentlige og private organisationer fra hele verden. Konsortiets mål er at forbedre regnskabsaflæggelsen i offentlighedens interesse.
            
         
               (9)
            
            
               XBRL 2.1 kan anvendes til en meget bred vifte af forretningsmæssige og finansielle data. Den strømliner udarbejdelsen af finansiel rapportering til brug for beslutningstagning internt og eksternt i virksomheden. Ved brug af XBRL 2.1 kan virksomheder og andre, der udarbejder finansielle data og regnskaber, automatisere dataindsamlingsprocessen.
            
         
               (10)
            
            
               XBRL 2.1 bør derfor udpeges som en IKT-teknisk specifikation, der vil kunne henvises til i forbindelse med offentlige udbud —
            
         VEDTAGET DENNE AFGØRELSE:
   Artikel 1
   Der vil kunne henvises til eXtensible Business Reporting Language version 2.1 i forbindelse med offentlige udbud.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 28. januar 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 316 af 14.11.2012, s. 12.
   
      (2)  KOM(2010) 2020 endelig af 3. marts 2010.
   
      (3)  COM(2014) 902 final af 28. november 2014.
   
      (4)  COM(2015) 192 final af 6. maj 2015.
   
      (5)  KOM(2011) 311 endelig af 1. juni 2011.
   
      (6)  Kommissionens afgørelse 2011/C-349/04 af 28. november 2011 om oprettelse af Den Europæiske Multistakeholderplatform for IKT-standardisering (EUT C 349 af 30.11.2011, s. 4).